Dag 31 - KiesKerk
Dag 31– Vandag – God se gunstelingtyd
Dankie vir die tyd wat U gebruik het om die wêreld noukeurig te skep
Om ons versigtig aanmekaar te sit
En alles rondom ons
Herinner ons om in vandag teenwoordig te bly
Dink en bid vandag saam oor hoe julle julle tyd gebruik, afsonderlik en saam.
Hoe en waar kan julle stadiger en meer in die oomblik leef?
God het die mens geskep as sy verteenwoordiger, as beeld van God het Hy die mens geskep, man en vrou het Hy hulle geskep – Genesis 1:27.
Ek love my presentjie! 'n Nuwe dag …
Daar was groot vreugde in my huis Vrydagoggend. Eerstens het die president gesê ek kan volgende Vrydag gaan hardloop! (Was dit mag of moet?) Tweedens het my vrou vir al twee ons kinders 'n presentjie gegee omdat hulle so mooi luister in "Mamma-skool". Die presente was aktiwiteitsboeke wat sy iewers gekry het. Dit was nie groot presente nie, maar die vreugde was baie uitbundig. Ons seun het selfs sy boek 'n drukkie gegee en verklaar: "Ek love my presentjie!" Hulle was werklik dankbaar.
Ek het weer besef hoeveel ek het om voor dankbaar te wees. Dit is 'n tema waaroor ons al baie in ons gemeente gepraat het. Daar is soveel gawes wat ons ontvang waaraan ons nie eens meer werklik dink nie. As jy hierdie stukkie lees (dan is ek daarvoor ook dankbaar!), het jy vanoggend wakker geword en is daar nog stuurstof in jou longe. Die gawe van lewe is vandag weer vir jou gegee. Die voorreg om nog 'n dag te kan leef, met al die geleenthede en moontlikhede wat dit bied. Ek wil graag, soos my kinders, oor elke nuwe oggend op en af spring en vir God sê: "Ek love my presentjie!" Dit vra van my om bewus te wees van hierdie gawes. Om net 'n paar oomblikke stil te word en te dink aan wat vir my gegee word. Kos, klere, beskutting, familie, werk, inkomste …
Gaan sit vandag saam met al die mense in jou huis en maak 'n lys van alles waarvoor julle dankbaar is.
En dan, geniet vandag. Dit is 'n kosbare geskenk van die Here.
God het vir ons 24 uur in elke dag gegee om alles te doen wat ons moet doen. Maar meer nog, ons het so baie ure in elke dag gekry sodat ons elke dag ten volle kan geniet. As God se verteenwoordigers is ons gemaak om voluit te leef.
Watter dinge wat jy deur die dag doen, maak jou gelukkig?
Wat help jou om beter te voel as jy 'n slegte dag gehad het?
Teken 'n prentjie van jouself en plak dit iewers in die huis op.
Het jy al gedink aan alles wat jy in een dag doen? Skryf jou grendeltyd-program neer. Byvoorbeeld: Hoe laat staan jy op? Wanneer is dit skooltyd? Wanneer speel jy? Wanneer doen jy take in die huis?
– Teken jou tydlyn van elke dag (oggend, middag en aand, of uur vir uur) en dui daarop aan wat jy alles doen.
– Waar in hierdie oomblikke sien jy God raak?
– Beeld jou ideale dag of tyd saam met God uit deur enige medium te gebruik: dans, fotografie, videografie, musiek, digkuns, teken, skilder, kortverhaal, en so meer.